Davide Ballerini blev nummer 5 på 10. etape af årets Giro d'Italia. Foto: Tim De Waele / Getty Images

Davide Ballerini har skrevet under på en toårig kontrakt med danskerholdet Astana.

Det kasakhstanske cykelhold Astana har offentliggjort en ny rytter til næste sæson.

Det er italienske Davide Ballerini, som fremover skal køre for World Tour-holdet. Netop det at kunne køre på højeste niveau i fremtiden, vægter højt for Ballerini.

- Det er et stort hold, og for mig har det altid været en drøm at træde ind på World Touren.

- Jeg håber på at fortsætte med at lære og udvikle mig som rytter, men på samme tid er jeg klar til at hjælpe mine nye holdkammerater, siger Ballerini som de seneste to år har kørt for prokontinentalholdet Androni.

Kan erstatte Valgren i klassikerne

Italienerens fleksibilitet i forskellige typer løb bliver fremhævet af Astana. Udover at kunne være hjælperytter i etapeløb, kan han også gøre en forskel i forårsløbene, hvor Astana kommer til at mangle en rytter fra næste sæson, når Michael Valgren forlader holdet.

- Ballerini er en rytter, som kan gøre det godt i klassikerne og éndagsløbene.

- En ung rytter med en god sprint og klareevner er altid et godt valg for et hold. Så jeg ser frem til, han kommer til Astana, siger Astanas teammanager Alexandr Vinokurov.

Ballerini er 23 år og har i løbet af de seneste to år vist, at han kan levere resultater. Sidste år vandt han bjergtrøjen i Tirreno - Adriatico og blev nummer tre på en etape i Tour of Alps.

I denne sæson vandt han en etape i Sibiu Cycling Tour. Desuden blev han nummer fem på 10. etape af Giro d'Italia, og i Vuelta a Burgos i sidste uge blev han nummer tre.

Ballerini har fået en kontrakt af to års varighed.

Astana har udover Michael Valgren også sagt farvel til Jesper Hansen. Ind er kommet den tidligere rytter hos Tinkoff-Saxo Manuele Boaro. De danske ryttere Magnus Cort og Jakob Fuglsang er fortsat på holdet i næste sæson.